T. Lebocký, poslanec: (2007-09-11):
Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade Slovenskej republiky tento zákon na opätovné prerokovanie. Prezident Slovenskej republiky vo svojom rozhodnutí č. 2232-2007-BA uviedol dôvody, ktoré ho viedli k tomu, aby využil svoju právomoc, ktorá mu vyplýva z Ústavy Slovenskej republiky. Na základe uvedeného predseda Národnej rady Slovenskej republiky svojím rozhodnutím č. 348 z 20. júla 2007 rozhodol, že podľa § 90 ods. 2 zákona Národnej rady Slovenskej republiky č. 350/1996 o rokovacom poriadku Národnej rady Slovenskej republiky v znení neskorších predpisov ho prideľuje na prerokovanie nasledujúcim výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre pôdohospodárstvo, životné prostredie a ochranu prírody, ktorý zároveň určil ako gestorský výbor a zároveň určil aj lehotu na jeho prerokovanie. Ústavnoprávny výbor Národnej rady Slovenskej republiky prerokoval predmetný zákon 5. septembra 2007. Výbor neprijal platné uznesenie, pretože návrh uznesenia nezískal podporu potrebnej nadpolovičnej väčšiny všetkých poslancov. Výbor Národnej rady Slovenskej republiky pre pôdohospodárstvo, životné prostredie a ochranu prírody prerokoval tento zákon v ten istý deň, teda 5. septembra 2007. Výbor prijal uznesenie č. 140, ktorého obsah je uvedený v časti III spoločnej správy, parlamentná tlač 352a, ktorú máte k dispozícii. Následne Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor rokoval o zákone z 26. júna 2007, ktorým sa mení a dopĺňa zákon č. 543/2002 o ochrane prírody a krajiny v znení neskorších predpisov, dňa 10. septembra 2007 a zaujal k pripomienkam stanovisko uvedené v časti IV spoločnej správy, ktorú teda máte k dispozícii. Gestorský výbor odporúča Národnej rade Slovenskej republiky zákon z 26. júna 2007, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov, schváliť s pripomienkami uvedenými pod bodom IV tejto spoločnej správy, teda spoločnej správy pod parlamentnou tlačou 352a. O pripomienkach pána prezidenta navrhuje gestorský výbor hlasovať takto: o pripomienkach pána prezidenta č. 1 až 5, 10, 11, 12 a 14 hlasovať spoločne s návrhom gestorského výboru uvedené body schváliť; o pripomienkach pána prezidenta č. 6, 7, 8, 9 a 13 hlasovať spoločne s návrhom gestorského výboru uvedené body neschváliť. Spoločná správa výborov Národnej rady Slovenskej republiky bola schválená uznesením Výboru Národnej rady Slovenskej republiky pre pôdohospodárstvo, životné prostredie, ochranu prírody č. 158 zo dňa 10. septembra 2007. V citovanom uznesení ma výbor poveril ako spoločného spravodajcu výborov informovať Národnú radu Slovenskej republiky v súlade s § 80 ods. 2 zákona č. 350 o rokovacom poriadku Národnej rady Slovenskej republiky o prerokovaní zákona z 26. júna 2007, ktorým sa mení a dopĺňa zákon č. 543/2002 o ochrane prírody a krajiny v znení neskorších predpisov, vrátenom prezidentom Slovenskej republiky na opätovné prerokovanie Národnou radou, vo výboroch. To som práve teraz vykonal. Ďakujem za pozornosť, pán predseda, skončil som, otvorte, prosím, rozpravu.